Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 2 Pv 211/15/6613	Žiar nad Hronom, 19.6.2015
EEČ : 2-52-85-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe, že

hoci mu z ustanovenia § 62 a nasledujúcich Zákona o rodine číslo 36/2005 Z. z. v znení neskorších predpisov vyplýva povinnosť vyživovať svoje dieťa mal. XXXXX, nar. XXXXX, pričom táto povinnosť mu bola deklarovaná aj rozsudkom Okresného súdu Žiar nad Hronom sp. zn. 12P 58/2014-27 zo dňa 28.08.2014, právoplatným dňa 28.11.2014, ktorým bol zaviazaný prispievať na  výživu XXXXX sumou vo výške 200,- € mesačne vždy do 25-eho dňa v mesiaci k rukám matky XXXXX, nar. XXXXX v Žiari nad Hronom, trvale bytom XXXXX č. 638, okres Žarnovica, avšak obvinený si svoju vyživovaciu povinnosť v mieste trvalého bydliska a na miestach kde sa zdržiaval riadne a včas neplnil, čím mu za obdobie od 28.11.2014 až do súčasnej doby  vznikol dlh na výživnom spolu vo výške 1219,98 €, 

lebo zanikla trestnosť činu

Odôvodnenie:
Poverený príslušník OO PZ Nová Baňa uznesením sp. zn. ČVS: ORP-232/NB-ZH-2015 zo dňa 21.04.2015 podľa § 199 ods. 1 Trestného poriadku začal trestné stíhanie a podľa § 206 ods. 1 Trestného poriadku vzniesol obvinenie XXXXX, rod. XXXXX nar. XXXXX v Leviciach, trvale bytom XXXXX, okres Žarnovica, prechodne bytom XXXXX, XXXXX, okres XXXXX, za prečin zanedbania povinnej výživy podľa § 207 ods. 1 Trestného zákona na tom skutkovom základe, že 

hoci mu z ustanovenia § 62 a nasledujúcich Zákona o rodine číslo 36/2005 Z. z. v znení neskorších predpisov vyplýva povinnosť vyživovať svoje dieťa mal. XXXXX, nar. XXXXX, pričom táto povinnosť mu bola deklarovaná aj rozsudkom Okresného súdu Žiar nad Hronom sp. zn. 12P 58/2014-27 zo dňa 28.08.2014, právoplatným dňa 28.11.2014, ktorým bol zaviazaný prispievať na  výživu XXXXX sumou vo výške 200,- € mesačne vždy do 25-eho dňa v mesiaci k rukám matky XXXXX, nar. XXXXX v Žiari nad Hronom, trvale bytom XXXXX č. 638, okres Žarnovica, avšak obvinený si svoju vyživovaciu povinnosť v mieste trvalého bydliska a na miestach kde sa zdržiaval riadne a včas neplnil, čím mu za obdobie od 28.11.2014 až do súčasnej doby  vznikol dlh na výživnom spolu vo výške 819,98 €.  

V prípravnom konaní boli vypočutí: obvinený XXXXX, svedkyňa -  poškodená XXXXX. Do vyšetrovacieho spisu boli ďalej zabezpečené potrebné listinné dôkazy, a to: rozsudok Okresného súdu Žiar nad Hronom sp. zn. 12P 58/2014, prehľad dlhu na výživnom, doklad o vklade hotovosti na účet vo Všeobecnej úverovej banke zo dňa 26.05.2015, história transakcií na účte poškodenej XXXXX vo Všeobecnej úverovej banke zo dňa 27.05.2015, rodný list mal. XXXXX, zápisnica o spísaní návrhu súdnou exekútorkou XXXXX, upovedomenie o začatí exekúcie zo dna 23.02.2015, potvrdenie zo spisu EX 2/15, odpis RT na obvineného XXXXX, výpis z Ústrednej evidencie priestupkov MV SR na obvineného XXXXX, lustrácia v systéme AVÍZO - odboru správy informačných systémov polície, oddelenie prevádzky evidencií PPZ, správa obce XXXXX na obvineného XXXXX, správa ÚPSVaR Banská Štiavnica týkajúca sa poškodenej XXXXX, správa ÚPSVaR Banská Štiavnica týkajúca sa obvineného XXXXX, správa Sociálnej poisťovne Žiar nad Hronom týkajúca sa obvineného XXXXX.

Z rozsudku Okresného súdu Žiar nad Hronom č. 12P 58/2014 - 27 zo dňa 28.08.2014, ktorý nadobudol právoplatnosť dňa 28.11.2014, vyplýva, že súd obvinenému XXXXX určil vyživovaciu povinnosť vo výške 200,- €, ktoré výživné je tento povinný zasielať vždy do 25-eho dňa v mesiaci vopred k rukám matky maloletého dieťaťa - XXXXX.

Obvinený XXXXX vo svojej výpovedi uviedol, že si je svojho dlhu na výživnom vedomý a tento chce poškodenej XXXXX čím skôr zaplatiť. Z dokladu o vklade hotovosti na účet poškodenej XXXXX vyplýva, že dňa 26.05.2015 obvinený vložil na tento účet sumu 1.019,98 €. Zvyšných 200,- € uhradil poškodenej v hotovosti, osobne do ruky dňa 27.05.2015.

Túto skutočnosť potvrdzuje vo výsluchu aj svedkyňa - poškodená XXXXX, ktorá uviedla, že je pravdou, že dňa 26.05.2015 jej obvinený prostredníctvom Všeobecnej úverovej banky poslal na jej účet sumu 1.019,98 €, avšak táto suma pokrývala dlžné výživné za obdobie od 28.11.2014 len do apríla 2015. Následne poškodená XXXXX kontaktovala obvineného XXXXX, ktorému uviedla, že jej ešte dlhuje sumu 200,- € za mesiac máj 2015, pričom obvinený jej dňa 27.05.2015 tieto peniaze osobne doniesol a odovzdal na Novej Bani. Takže ku dňu výsluchu, t. j. 27.05.2015, má obvinený XXXXX vyrovnaný dlh na výživnom v celej výške. 

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Vzhľadom k tomu, že obvinený XXXXX dodatočne uhradil dlh na výživnom v plnej výške a neplnenie si vyživovacej povinnosti nemalo trvalo nepriaznivé následky na výživu oprávnenej osoby rozhodla som tak, ako je uvedené vo výrokovej časti tohto uznesenia a   trestné  stíhanie  som  podľa  §  215  ods.  1  písm.  h)  Trestného  poriadku z a s t a v i l a.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Ing. Alexandra Tužinská
prokurátorka